D Ô V O D O V Á    S P R Á V A

A. Všeobecná časť

Ministerstvo dopravy Slovenskej republiky vypracovalo návrh zákona, ktorým sa mení a dopĺňa zákon č. 435/2000 Z. z. o námornej plavbe v znení neskorších predpisov  na základe úloh B.13. až B.15. z uznesenia vlády SR č. 196/2025 zo 7. apríla 2025 k návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc, ktorou sa ukladá ministrovi dopravy predložiť na rokovanie vlády do 31. decembra 2026 návrh právnych predpisov, ktorými sa zabezpečí prebratie právne záväzných aktov Európskej únie.
	Návrhom zákona dochádza k transpozícii smernice Európskeho parlamentu a Rady (EÚ) 2024/3099 z 27. novembra 2024, ktorou sa mení smernica 2009/16/ES o štátnej prístavnej kontrole; smernice Európskeho parlamentu a Rady (EÚ) 2024/3100 z 27. novembra 2024, ktorou sa mení smernica 2009/21/ES o plnení povinností vlajkového štátu a smernice Európskeho parlamentu a Rady (EÚ) 2024/3101 z 27. novembra 2024, ktorou sa mení smernica 2005/35/ES, pokiaľ ide o znečisťovanie z lodí a zavedenie správnych sankcií za porušenia do právneho poriadku Slovenskej republiky. 

Cieľom návrhu zákona je posilnenie právomocí a zvýšenie transparentnosti v oblasti štátneho dozoru nad námornými loďami zapísanými v námornom registri Slovenskej republiky na účely plnenia povinností vlajkového štátu s dôrazom na zosúladenie procesných postupov štátnej prístavnej kontroly s medzinárodnými štandardmi vyplývajúcimi z Parížskeho memoranda o porozumení o štátnej prístavnej kontrole, ako aj s novými požiadavkami na zamedzenie znečisťovania mora z lodí a ustanovenie kritérií na ktoré sa prihliada pri určovaní výšky správnej sankcie. 

Návrh zákona nepredpokladá žiaden vplyv na rozpočet verejnej správy, vplyvy na limit verejných výdavkov, vplyv na podnikateľské prostredie, sociálne vplyvy, vplyv na životné prostredie, vplyv na informatizáciu spoločnosti, vplyv na služby verejnej správy pre občana ani vplyv na manželstvo, rodičovstvo a rodinu.

Návrh zákona je v súlade s ústavou, s ústavnými zákonmi a nálezmi ústavného súdu, s inými zákonmi, s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie. 

[bookmark: _GoBack]Návrh zákona nie je predmetom vnútrokomunitárneho pripomienkového konania.


B. Osobitná časť

Čl. I
K bodu 1 
Úprava súvisiaca s revidovanou metodikou hodnotenia štátov zo strany Parížskeho memoranda o porozumení o štátnej prístavnej kontrole, ktorou sa nahrádza zaradenie štátov na čierny zoznam alebo  sivý zoznam objektívnejším posudzovaním na základe zoznamu s nízkou úrovňou výkonnosti alebo zoznamu so strednou úrovňou výkonnosti a upravuje mechanizmus povinného nápravného postupu v prípade zaradenia štátu na zoznam s nízkou úrovňou výkonnosti alebo zaradenia štátu dva po sebe nasledujúce roky na zoznam so strednou úrovňou výkonnosti.

K bodu 2
Zavádza sa nová informačná povinnosť Ministerstva dopravy Slovenskej republiky (ďalej len „ministerstvo“) voči Európskej komisii v súlade s požiadavkami na transparentnosť kontrol vyplývajúcich zo smernice (EÚ) 2024/3099 a smernice (EÚ) 2024/3100. 

K bodu 3
Úprava súvisiaca so zmenou audítorského cyklu podľa rezolúcie A.1211(34) z roku 2025 (bod. 4.2.1). 

K bodom 4 až 8
Navrhované ustanovenia reagujú na špecifické postavenie Slovenskej republiky ako vnútrozemského štátu s obmedzeným počtom štátnych zamestnancov poverených vykonávaním štátneho dozoru s potrebnou námornou praxou, ktoré umožňujú prizvať odborníka z poverenej uznanej klasifikačnej spoločnosti. Zároveň upravujú minimálny kvalifikačný štandard tohto odborníka, zosúlaďujú oprávnenia povereného zamestnanca ministerstva a odborníka pri vstupe na plavidlo a zavádzajú povinnosť bezodkladne vypracovať písomnú správu o výsledku štátneho dozoru. Taktiež sa upravujú kritériá rizikového profilu, ktoré sú poverení zamestnanci ministerstva a odborníci povinní pred vykonaním a počas inšpekcie vyhodnocovať. 

K bodom 9, 10 a 16
Legislatívnotechnická úprava vnútorných odkazov súvisiaca s bodom 7.

K bodu 11 
Dopĺňajú sa informácie, ktoré ministerstvo na požiadanie poskytuje príslušným orgánom iného štátu na účely zvýšenia bezpečnosti a zabránenia znečisťovania životného prostredia  z námorných lodí.

K bodu 12
 V súlade so smernicou (EÚ) 2024/3100 musí byť námorná loď podrobená kontrole  aspoň raz za päť rokov. V nadväznosti na túto požiadavku sa spresňuje ustanovenie, podľa ktorého námornú loď možno zapísať v námornom registri Slovenskej republiky len na obdobie piatich rokov, čo je podmienkou aj pre opakované zaregistrovanie a to doplnením podmienky   overenia súladu skutočného stavu námornej lode s vydanými lodnými listinami podľa príslušných medzinárodných a vnútroštátnych predpisov.

K bodu 13
	Ustanovením sa zosúlaďujú pojmy v texte zákona.

K bodom 14 a 15
V súlade so smernicou (EÚ) 2024/3099 sa ustanovuje mať na námornej lodi správy o predchádzajúcich inšpekciách štátnej prístavnej kontroly v origináli alebo kópii.

K bodu 17 
Legislatívnotechnická úprava, ktorej cieľom je odstránenie duplicity vnútroštátnej právnej úpravy s priamo uplatniteľnými právnymi aktmi Európskej únie okrem odseku 3, ktorý sa navrhuje presunúť do § 26b ako odsek 8 v nezmenenom znení.

K bodom 18 až 20
Úpravy súvisiace s transpozíciou smernice (EÚ) 2024/3099,  ktorými sa vlastníkovi alebo prevádzkovateľovi námornej lode ukladá povinnosť podať žiadosť o zrušenie príkazu na zamietnutie vstupu námornej lode do prístavu najneskôr jeden mesiace pred uplynutím lehoty tohto príkazu, ak sa lehota nedodrží prístavný orgán môže predĺžiť tento príkaz najviac o jeden mesiac; rozširuje sa okruh osôb, ktoré sa môžu voči zadržaniu námornej lode odvolať a zrušuje sa ustanovenie týkajúce sa úhrady nákladov na novú inšpekciu po zamietnutí vstupu do prístavu prístavným orgánom. 

K bodu 21
Presúva sa odsek 3 z § 26a, ktorý sa zrušuje, do § 26b ako odsek 8 v nezmenenom znení.

K bodu 22
Legislatívnotechnická úprava vnútorného odkazu súvisiaca s bodom 17.

K bodom 23 a 24 
Úpravy súvisiace s transpozíciou smernice Európskeho parlamentu a Rady (EÚ) 2024/3101, ktorými sa rozširuje definícia znečisťujúcich látok, ustanovujú sa výnimky zo zákazu vypúšťania znečisťujúcich látok, ministerstvu sa ukladá povinnosť zaznamenávať do informačného systému Európskej komisie opatrenia prijaté na základe správ satelitného systému monitorovania čistoty morského prostredia (CleanSeaNet) a sankcie, ak boli bezprostredne predchádzajúci kalendárny rok uložené.

K bodu 25
Vypúšťa sa splnomocňovacie ustanovenie na vydanie vykonávacieho predpisu z dôvodu zrušenia vykonávacieho predpisu (bod 28).

K bodu 26
Úpravy, ktorými sa ustanovuje povinnosť pre lekárov uznaných na účely posudzovania zdravotnej spôsobilosti mať zavedený systém riadenia kvality  v súlade s Medzinárodným dohovorom o normách výcviku, kvalifikácie a strážnej služby námorníkov z roku 1978 v platnom znení.

K bodu 27
Úpravy súvisiace s transpozíciou smernice (EÚ) 2024/3101, ktorými sa ustanovujú kritériá, ktoré ministerstvo zohľadňuje pri určovaní výšky správnej pokuty, aby sankcie za znečisťovanie mora boli účinné, primerané a odrádzajúce. 

K bodu 28
Vkladá sa zrušovacie ustanovenie s účinnosťou od 6. júla 2027, ktorým sa zrušuje vykonávací právny predpis, ktorý sa stáva nadbytočným v dôsledku novej právnej úpravy a zavedenia informačného systému Európskej únie pre námornú bezpečnosť (THETIS) a satelitného systému monitorovania čistoty morského prostredia (CleanSeaNet) do vnútroštátnej aplikačnej praxe.

K bodu 29 
Legislatívnotechnická úprava bodu 5. transpozičnej prílohy z dôvodu zmeny názvu smernice 2005/35/ES v platnom znení.

K bodu 30
Transpozičná príloha sa dopĺňa o smernicu (EÚ) 2024/3099, smernicu (EÚ) 2024/3100 a smernicu (EÚ) 2024/3101. Vládnym návrhom zákona o civilnom letectve a o zmene a doplnení niektorých zákonov (letecký zákon) (p. t. 1446) sa novelizuje v čl. IX zákon č. 435/2000 Z. z. o námornej plavbe v znení neskorších predpisov, ktorým sa transponuje smernica Európskeho parlamentu a Rady (EÚ) 2024/3017 z 27. novembra 2024, ktorou sa mení smernica Európskeho parlamentu a Rady 2009/18/ES, ktorou sa ustanovujú základné zásady upravujúce vyšetrovanie nehôd v sektore námornej dopravy, a zrušuje nariadenie Komisie (EÚ) č. 1286/2011 (Ú. v. EÚ L, 2024/3017, 6.12.2024) a vkladá sa do transpozičnej prílohy ako bod 21, preto sa týmto návrhom zákona transpozičná príloha dopĺňa bodmi 22 až 24.

Čl. II
Ustanovuje sa účinnosť v súlade s lehotou na transpozíciu smerníc uvedených v transpozičnej prílohe k návrhu zákona. 



